**АЙМГИЙН ИТХ-ЫН ЗӨВЛӨЛ, АЖЛЫН АЛБАНААС**

**2022 ОНЫ 7-Р САРД ХИЙЖ ГҮЙЦЭТГЭСЭН АЖЛЫН МЭДЭЭ**

2022.07.26. Зуунмод.

Аймгийн ИТХ-ын Ажлын албанаас 7 дугаар сард дараах ажлуудыг хийж гүйцэтгэлээ.

“Орон нутгийн сан байгуулж, журам батлах тухай” Аймгийн иргэдийн Төлөөлөгчдийн Хурлын 2022 оны 05-р сарын 19-ны өдрийн 09-р Хуралдааны 04 дүгээр тогтоолоор баталсан журмыг захиргааны хэм хэмжээний актын улсын бүртгэлд бүртгүүлэхээр ХЗДХЯ-нд хүргүүлсэн. Гэвч тус яамнаас уг журмыг Монгол Улсын Засаг захиргаа, нутаг дэвсгэрийн нэгж түүний удирдлагын тухай хууль, Төсвийн тухай хууль, Захиргааны ерөнхий хуульд нийцүүлэх талаар зөвлөмж, чиглэл ирсэний дагуу дахин боловсруулах талаар аймгийн Засаг даргад 2022 оны 175 дугаар албан бичиг хүргүүлэн бэлтгэл ажлыг ханган, 9-р сард аймгийн ИТХ-ын 11 дүгээр Хуралдаанаар хэлэлцүүлэхээр төлөвлөн ажиллаж байна.

Аймгийн ИТХ-аас 2022 оны 176 дугаар албан бичгээр сумдын ИТХ-ын дарга, Засаг дарга нарт хандан Монгол Улсын Засаг захиргаа нутаг дэвсгэрийн нэгж, түүний удирдлагын тухай хуулийн шинэчилсэн найруулга 2022 оны 01 сарын 1-ээс хэрэгжиж эхэлсэнтэй холбогдуулан хууль хэрэгжүүлэхэд тулгарч буй бэрхшээл, тулгамдаж байгаа асуудалд судалгаа дүгнэлт хийн, санал, тайлбарын талаар санал авахаар хүргүүлсэн. Сумын ИТХ, Засаг дарга нараас ирүүлсэн саналд тулгуурлан Ажлын албанаас боловсруулалт хийн холбогдох байгууллагад гарсан саналыг уламжлах юм.

Төв аймгийн иргэдийн Төлөөлөгчдийн Хурлаас баталсан захиргааны хэм хэмжээний актын нэгдсэн санд бүртгэлтэй шийдвэрт Монгол Улсын Засгийн газрын 2021 оны 12 дугаар сарын 01-ний өдрийн хуралдааны 62 дугаар тэмдэглэлийн холбогдох заалтын дагуу хяналт-шинжилгээ, үнэлгээ хийж, биелэлтийг тооцов. Үүнд:

1.1.Эрхэлсэн асуудал, чиг үүргийнхээ дагуу захиргааны хэм хэмжээний актын улсын нэгдсэн санд бүртгэлтэй шийдвэрүүдийг хууль тогтоомжийн өөрчлөлттэй уялдуулан хянахад:

- Үл хөдлөх эд хөрөнгийн албан татварын тухай хуулийн 6 дугаар зүйлийн 6.1-д 2021 оны 7 дугаар сарын 7-ны өдрийн хуулиар өөрчлөлт оруулсан бөгөөд хувь хэмжээ “0.6-1.0” гэснийг “0.6-2.0” гэж дээд хязгаарыг нэмсэн. Төв аймгийн иргэдийн Төлөөлөгчдийн Хурлын 2021 оны 12 дугаар сарын 03-ны өдрийн 04 дүгээр тогтоолоор Үл хөдлөх эд хөрөнгийн албан татварын хувь хэмжээг шинэчлэн тогтоож, Захиргааны хэм хэмжээний актын нэгдсэн санд бүртгүүлэн 2018 оны “Үл хөдлөх эд хөрөнгийн албан татварын хувь хэмжээг тогтоох тухай” 09 дүгээр тогтоолыг хүчингүй болгосон. Улсын нэгдсэн санд бүртгэлтэй тогтоолыг шинэчлэн баталж, хүчингүй болгосон боловч шийдвэрийг тухай бүр холбогдох захиргааны байгууллагад хүргүүлж, өөрчлөлтийг хийлээгүйгээс захиргааны хэм хэмжээний улсын нэгдсэн санд хүчингүй болсон шийдвэр бүртгэлтэй байна.

-Архидан согтуурахтай тэмцэх тухай хуульд нэмэлт өөрчлөлт оруулах тухай /2015.06.11-ний өдөр/ хуулиар 1/4 дүгээр зүйлийн 4.3 дахь хэсгийг өөрчлөн найруулсантай холбоотой Төв аймгийн ИТХ-ын 2018.02.06-ны өдрийн 05 дугаар тогтоолоор "Аймгийн нутаг дэвсгэрт согтууруулах ундаа худалдах, түүгээр үйлчлэх, тусгай зөвшөөрөл олгох, хяналт тавих журам"-ыг баталсан байна.

-“Тэмдэгтийн хураамжийн хэмжээ тогтоох тухай” 2018.07.04-ны өдрийн 07 дугаар тогтоолыг Улсын тэмдэгтийн хураамжийн тухай хуулийн 2021.07.07-ны өдрийн нэмэлт өөрчлөлтийн дагуу хувь хэмжээг шинэчлэн батлах шаардлагатай болсон. Хуулийн өөрчлөлтийг 2022.01.01-ний өдрөөс дагаж мөрдөгдөж эхэлсэн.

-Авто тээврийн болон өөрөө явагч хэрэгслийн албан татварын тухай хуулийн 5 дугаар зүйлийн 1 дэх хэсгийг 2021.07.07-ны өдрийн хуулиар өөрчлөн найруулж албан татвар ногдуулах хэмжээ өөрчлөгдсөн хэдий ч “Авто тээврийн болон өөрөө явагч хэрэгсэлд ногдуулах албан татварын хэмжээг тогтоох тухай” Төв аймгийн ИТХ-ын 2018.07.04-ны өдрийн 08 дугаар тогтоол хуулийн өөрчлөлттэй зөрчилдөөгүй байна.

-“Төлбөрийн хэмжээ тогтоох тухай” ИТХ-ын 2018.07.04-ны өдрийн 10 дугаар тогтоол нь 2017.05.11-ны өдөр шинэчлэн найруулагдаж батлагдсан Авто замын тухай хуулийн 30 дугаар зүйлийн 30.1-д заасныг үндэслэн тогтоосон байна.

-2019 оны 03 дугаар сарын 22-ны өдөр шинэчлэн найруулж батлагдсан Хувь хүний орлогын албан татварын тухай хуулийн 4 дүгээр зүйлийн 4.1.3-т “бичил худалдаа, ажил үйлчилгээ эрхлэгч гэж” ажлын байр лангуу зэрэг тодорхой байршилд байрлахгүй худалдаа, үйлчилгээ, зорчигч болон ачаа тээврийн үйлчилгээ эрхлэгч хувь хүнийг ойлгоно гэж заасан бөгөөд хуулийн 21 дүгээр зүйлийн 21.4-т сард төлөх албан татварын хэмжээг аймаг, нийслэлийн ИТХ энэ хуульд заасан хязгаарт багтаан тогтоохоор зохицуулсан. Дээрх зохицуулалтын дагуу Төв аймгийн ИТХ-ын 2018.07.04-ны өдрийн 05 дугаар тогтоолоор Бичил худалдаа, ажил үйлчилгээний орлогын албан татварын хэмжээг тогтоосон.

1.2. Ач холбогдолоо алдаж, дагаж мөрдөхөө больсон, хууль тогтоомжтой давхардсан, зөрчилдсөн, Хууль зүй, дотоод хэргийн яамнаас хүчингүй болгох дүгнэлт гаргаж ирүүлсэн шийдвэр байхгүй байна.

1.3. Өөрийн салбарт дагаж мөрдөгдөж байгаа хуулиудаас тусгайлан эрх олгогдсон заалтын судалгааг гарган, батлах зориулалттай боловч захиргааны хэм хэмжээний актын улсын нэгдсэн бүртгэлд бүртгүүлэхгүйгээр дагаж мөрдөж байгаа шийдвэрүүдийг хянан үзэж тэдгээрийг батлах, бүртгүүлэх арга хэмжээг хэрэгжүүлэх ажлын хүрээнд:

-Монгол Улсад хүчин төгөлдөр үйлчилж буй 764 хуульд шинжилгээ хийхэд Аймгийн ИТХ-ын эрх үүргийг заасан 113 хуулийн 499 заалт, Тэргүүлэгчдэд эрх олгосон 16 хуулийн 66 заалт, Ажлын албаны хэрэгжүүлэх 20 хуулийн 152 заалт байна. Үүнээс ИТХ-ын төлөөлөгч 28 чиг үүрэг, ИТХ-ын дарга 14 чиг үүрэг, ИТХ-ын Нарийн бичгийн дарга болон Ажлын алба 26 чиг үүрэг хэрэгжүүлэхээр заажээ.

-Улсын нэгдсэн бүртгэлд бүртгүүлэхгүйгээр даган мөрдөж байгаа 114 тогтоол байна. Хяналт шинжилгээ үнэлгээний ажлын хүрээнд тогтоолуудыг шинэчлэн батлуулж, Захиргааны хэм хэмжээний актын нэгдсэн санд бүртгүүлэх ажлыг зохион байгуулан ажиллаж байна.

**Бусад ажлын хүрээнд:**

Тулгар төрийн 2230, 2231, Их Монгол Улс байгуулагдсаны 815, 816, Үндэсний эрх чөлөө, тусгаар тогтнолоо сэргээн мандуулсны 110, 111, Ардын хувьсгалын 100, 101 жилийн ой, Төв аймаг байгуулагдсны 99 жил, Зуунмод сумын үүсэн байгуулагдсны 80 жилийн түүхт ойг тохиолдуулан аймгийн баярын наадмын хурлыг 2022 оны 07-р сарын 08-ны өдөр Монгол туургатан театрт зохион байгуулж төрийн дээд одон медаль, салбарын шагнал гардуулав.

Мөн Монгол Улсын Ерөнхийлөгчийн 2022 оны 07 дугаар сарын 01-ний өдрийн 123 дугаар зарлигаар шагнагдсан иргэдэд төрийн дээд одон медаль гардуулах ёслолын ажиллагааг зохион байгууллаа.

Төрийн дээд одон медалиар шагнагдсан иргэдийн шагналыг аймгийн ИТХ-ын дарга Ц.Жамбалсүрэн, Засаг дарга Д.Мөнхбаатар, Монгол улсын Ерөнхийлөгчийн хот хөдөөгийн бодлогын зөвлөх О.Буяннэмэх нар гардуулав.

Энэ үеэр аймаг, орон нутгийн хөгжлийн тэргүүлэх чиглэл болсон Хөдөө аж ахуй, Эдийн засаг, Нийгэм, Дэд бүтэц, Төр, захиргааны олон жил үр бүтээлтэй ажилласан хүмүүсийг Монгол улсын Төрийн дээд одон медаль болон салбарын тэргүүн, аймгийн ИТХ-ын шагналаар шагнаж урамшууллаа.

7 дугаар сард аймгийн ИТХ-ын дарга, Ажлын албанд хандсан 18 албан бичиг ирснийг бүртгэн, аймгийн ИТХ-ын дарга болон нарийн бичгийн даргад танилцуулан, хариу өгөх шаардлагатай 1 бичгийн хариуг өгч ажиллалаа.

Аймгийн ИТХ-ын дарга, Хурлын Ажлын албанаас Ерөнхийлөгчийн Тамгын газар, салбарын яамдуудад болон холбогдох албан байгууллагад 16 бичиг гарган хүргүүлээд байна.

Энэ сард аймгийн ИТХ-ын дарга, Ажлын албанд хандсан 4 өргөдөл бүртгэгдсэн. Үүнд: Зуунмод сумын 1 иргэнээс цагаатгах ажлын нөхөн олговор авах тухай, ажил хүссэн тухай, Баян сумын нэр бүхий иргэдээс орон сууцны асуудлын тухай, Жаргалант сумын иргэнээс газрын асуудлын тухай өргөдлийн хариуг хуулийн хугацаанд багтаан хариуг өглөө.

Энэ сард аймгийн ИТХ-ын Ажлын албанд Батсүмбэр сумын ИТХ-аас 7-р сард хийсэн ажлын мэдээгээ ирүүлсэн байна.

**Батсүмбэр сумын ИТХ:-**

Батсүмбэр сумын ИТХ-ын 8 дугаар хуралдаан 2022 оны 07-р сарын 05-ны өдөр, Хурлын Зөвлөлийн 5-р хуралдаан 6-р сарын 13, ээлжит бус 1-р хуралдаан 06-р сарын 20-ны өдөр тус тус хуралдсан байна.

**Батсүмбэр сумын ИТХ-ын VIII хуралдаанаар:**

1.Тариалангийн бүс нутаг тогтоох талаар санал уламжлах тухай

2.Сумын 2022 оны хөгжлийн жилийн төлөвлөгөөний хэрэгжилтийн явцын тухай

3.Сумын 2022 оны газар зохион байгуулалтын төлөвлөгөөний хэрэгжилтийн тухай

4.Сумын Засаг даргын 2020-2024 оны үйл ажиллагааны хөтөлбөрийн хэрэгжилтийн явцын тухай

5.Сумын 2022 оны орон нутгийн төсвийн гүйцэтгэл батламжлах тухай

6.Сумын 2022 оны төсвийн тодотголын тухай

7.Сумын иргэдийн Төлөөлөгчдийн Хурлын Ажлын албаны 2022 оны гүйцэтгэлийн төлөвлөгөөний хэрэгжилтийн тухай зураг асуудлуудыг хэлэлцэж зохих шийдвэрүүдийг гаргасан байна.

**Бусад үйл ажиллагааны хүрээнд:**

УИХ-ын гишүүн Н.Энхболд орон нутагт ажиллан иргэдтэй хийсэн уулзалтаар Үндсэн хуулийн нэмэлт өөрчлөлт оруулах дараах 4 чиглэлээр цаазын ялыг сэргээх, сумын Засаг даргын иргэдээс сонгох, УИХ-ын гишүүдийн тоог нэмэгдүүлэх, Төрийн сүлдийг өөрчлөх саналыг авч ажилласан байна.

Батсүмбэр сумын 07 дугаар сарын 7, 8-ны өдөр тэмдэглэн өнгөрүүлэх 98 жилийн ойн баяр наадмын үйл ажиллагаа зохион байгуулагдаж төр засагт олон жилийн ажилласан ахмад настануудыг ардын хувьсгалын 100 жилийн ойн медалиар шагнагдсаныг гардуулан өгсөн байна.

Монгол Улсын Ерөнхийлөгчийн санаачилсан “Тэрбум мод” үндэсний хөдөлгөөний хүрээнд хэлмэгдэгсдийн дурсгалд зориулан мод тарих аяны хүрээнд 29 ш мод тарьж, дурсгалыг хүндэтгэх 60х60 хэмжээтэй самбарыг байрлуулсан. Төлөөлөгчдийн ажиллах хуваарь гарган тарьсан мод бутыг арчлах ажлыг хийж гүйцэтгэжээ.

МЭДЭЭ БЭЛТГЭСЭН:

АЖЛЫН АЛБАНЫ ЗБИОНХХ-ИЙН ДАРГЫН

ҮҮРЭГ ГҮЙЦЭТГЭГЧ Д.ОЮУНСАЙХАН

ХЯНАСАН:

НАРИЙН БИЧГИЙН ДАРГА Ч.ЖАВЗАНПАГМА